ตามคาด! “เฟด” คงอัตราดอกเบี้ย 1.75% พร้อมตั้งเป้าดันเงินเฟ้อกลับสู่ 2%
ตามคาด "ธนาคารกลางสหรัฐ" (เฟด) เคาะอัตราดอกเบี้ย 1.75% พร้อมตั้งเป้าดันเงินเฟ้อกลับสู่ 2% กระตุ้นการลงทุน
ตามคาด "ธนาคารกลางสหรัฐ" (เฟด) เคาะอัตราดอกเบี้ย 1.75% พร้อมตั้งเป้าดันเงินเฟ้อกลับสู่ 2% กระตุ้นการลงทุน
30 ม.ค. 2563

คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติเป็นเอกฉันท์ในการคงอัตราดอกเบี้ยระยะสั้นที่ระดับ 1.50-1.75% ในการประชุมวันนี้ ตามที่ตลาดการเงินคาดการณ์ไว้ หลังจากที่ได้คงอัตราดอกเบี้ยในการประชุมครั้งที่แล้ว และปรับลดอัตราดอกเบี้ยติดต่อกัน 3 ครั้งในปีที่แล้ว
โดยแถลงการณ์ของเฟดระบุว่า นโยบายการเงินในปัจจุบันมีความเหมาะสมต่อการสนับสนุนการขยายตัวทางเศรษฐกิจ ขณะที่ตลาดแรงงานมีความแข็งแกร่ง และการใช้จ่ายในภาคครัวเรือนเพิ่มขึ้นในอัตราปานกลาง แต่การลงทุนในภาคธุรกิจและการส่งออกยังคงอ่อนแอ
นอกจากนี้ เฟดได้เปลี่ยนแปลงถ้อยคำในแถลงการณ์เพื่อเน้นย้ำภารกิจในการผลักดันอัตราเงินเฟ้อไปสู่เป้าหมายของเฟด โดยระบุว่า “เฟดจะดำเนินการให้อัตราเงินเฟ้อกลับสู่ระดับ 2% ซึ่งเป็นเป้าหมายของเฟด” จากเดิมที่เฟดมักระบุว่า “เฟดกำลังพิจารณาเพื่อให้อัตราเงินเฟ้อเข้าใกล้ระดับ 2% ซึ่งเป็นเป้าหมายของเฟด”
ทั้งนี้ ในช่วงหลายเดือนที่ผ่านมา เจ้าหน้าที่เฟดแสดงความกังวลต่อความไม่สามารถในการผลักดันให้อัตราเงินเฟ้อไปสู่ระดับ 2% ซึ่งแม้ผู้บริโภคมีความพอใจต่อราคาสินค้าในระดับต่ำ แต่เฟดวิตกว่าการคาดการณ์เงินเฟ้อในระดับต่ำจะส่งผลให้อัตราเงินเฟ้อและอัตราดอกเบี้ยอยู่ในระดับต่ำกว่าปกติ ซึ่งจะทำให้เฟดขาดความยืดหยุ่นในการปรับลดอัตราดอกเบี้ยในอนาคต หากเกิดภาวะเศรษฐกิจตกต่ำ
 